NEUVOSTON PÄÄTÖSLAUSELMA,

annettu 12 päivänä marraskuuta 1996,

terveyden suojelua koskevien vaatimusten sisällyttämisestä yhteisön politiikkoihin (96/C 374/03)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

sekä

palauttaa mieleen yhteisön hyväksymät, kansanterveyden alaa koskevat tai kansanterveyteen vaikuttavat säädökset,

palauttaa mieleen, että ehdotuksiin sisältyvät terveyden suojelua koskevat vaatimukset on määritettävä riittävän ajoissa, jotta Euroopan parlamentti ja neuvosto voivat ottaa ne huomioon hyväksyessään ehdotuksen,

panee merkille, että komissio antoi terveyden suojelua koskevien vaatimusten sisällyttämisestä yhteisön politiikkoihin 29 päivänä toukokuuta 1995 ensimmäisen kertomuksen, jossa määritetään terveyteen suoraan liittyvät yhteisön politiikat ja osoitetaan, että terveyteen vaikuttavien politiikkojen ja toimenpiteiden moninaisuus vaikeuttaa kokonaisvaltaisen ja yhtenäisen kuvan muodostamista niiden vaikutuksesta kansalaisten terveyteen; kertomuksessa komissio pitää välttämättömänä toteuttaa terveyden kannalta yhdenmukaisia, tasapainoisia ja tehokkaita politiikkoja, joiden on oltava yhteisön toiminnan yhteydessä sosiaalisia ja taloudellisia näkökohtia täydentäviä, ja

panee merkille, että neuvosto ilmaisi tyytyväisyytensä komission kertomuksen johdosta terveyden suojelua koskevien vaatimusten sisällyttämisestä yhteisön politiikkaan 20 päivänä joulukuuta 1995 annetussa päätöslauselmassa (1), jossa se oli yhtä mieltä siitä, että otetaan käyttöön paremmat tidotus- ja yhteensovittamisjärjestelmät tietojen antamiseksi neuvostolle yhteisön toimintaa koskevien ehdotusten terveysvaikutuksista, jotta neuvosto voi toteuttaa aiheelliset toimenpiteet, kehottaa komissiota varmistamaan nopean ja avoimen arvioinnin yhteisön politiikkojen terveysvaikutuksista, määrittää vuosittaisessa työohjelmassaan kaikki ehdotukset, jotka voivat vaikuttaa terveyden suojeluun, ja laatia lisäksi vuosittaiset kertomukset terveyden suojelua koskevien vaatimusten sisällyttämisestä yhteisön politiikkoihin; näin tehdessään se tarkastelee muiden muassa seuraavia aloja koskevia aloitteita: talouspolitiikka, erityisesti verotus, sosiaalipolitiikka, mukaan lukien työllisyyskysymykset, tavaroiden ja henkilöiden vapaa liikkuvuus, maatalous- ja elintarvikepolitiikka, kuluttajansuoja, teknologinen tutkimus ja kehitys, ympäristö ja liikenne,

PANEE TYYTYVÄISENÄ MERKILLE terveyden suojelua koskevien vaatimusten sisällyttämisestä yhteisön politiikkoihin 4 päivänä syyskuuta 1996 annetun komission toisen vuosittisen kertomuksen, joka edelleen myötävaikuttaa perustamissopimuksen 129 artiklan määräysten täysimääräiseen toteuttamiseen,

PANEE MERKILLE, että kertomuksessa keskitytään käsittelemään tärkeimpiä aloja, joilla on tapahtunut eniten terveysasioihin vaikuttavaa kehitystä; näitä aloja ovat sosiaalipolitiikka, sisämarkkinat, maatalous, elintarvikkeet ja kalastus, tutkimus ja kehitys, ympäristö ja energia sekä liikenne ja kansainvälinen yhteistyö,

PANEE MERKILLE, että komissiossa on käytössä yksiköiden välinen, täysimittainen neuvottelumenettely, jossa käsitellään komission ehdotuksia; tämän lisäksi komissio on ottanut käyttöön uudet yhteensovittamisjärjestelmät, joihin sisältyvät osastojen väliset terveysryhmät, joissa keskustellaan terveyskysymyksistä komission yksiköissä, ja tilapäisten ryhmien perustaminen, jotta tiettyjä ongelmia tai politiikan aloja voidaan tarkastella yksitiskohtaisemmin terveysnäkökulmasta,

PANEE MERKILLE lisäksi, että kertomuksessaan komissio päättelee, että aina ei ole selvää, miten terveyttä koskevat vaatimukset voitaisiin parhaiten sisällyttää tietyn alan politiikkaan tai arvioida tämän onnistumista; komissio myös toteaa, että julkaistessaan tämän kertomuksen se haluaa edistää julkista keskustelua näistä kysymyksistä ja edistää avoimuutta ja keskustelua terveyskysymyksistä yhteisössä,

VAHVISTAA UUDELLEEN, että myötävaikuttaakseen Euroopan unionin kansalaisten terveyden suojelun korkeaan tasoon yhteisön olisi edelleen kiinnitettävä erityistä huomiota terveyttä koskeviin vaatimuksiin, jotka sisältyvät muihin yhteisön politiikan aloihin,

VAHVISTAA UUDELLEEN, että on välttämätöntä varmistaa kaiken terveyteen vaikuttavan yhteisön toiminnan yhteensovittaminen, yhdenmukaisuus ja keskinäinen täydentävyys, sekä että yhteensovittaminen on tarpeellista jäsenvaltioissa,

KEHOTTAA komissiota jatkamaan ponnisteluja neuvoston 20 päivänä joulukuuta 1995 antaman päätöslauselman totuttamiseksi ja totuttamaan jäljempänä mainitut toimenpiteet, joiden tarkoituksena on pitää vireillä ja tukea keskustelua jäsenvaltioissa ja niiden välillä ja jotka edistävät tehokkaammin terveyskysymysten avoimuutta ja niistä käytävää keskustelua yhteisössä:

- kehittää sopivat menetelmät ja arviointiperusteet, jotka toimivat perustana terveyden suojelua koskevien vaatimusten sisällyttämisessä yhteisön muihin politiikkoihin,

- kehittää menetelmät, sopivat arviointiperusteet ja muodolliset järjestelmät yhteisön politiikkojen terveysvaikutusten arvioimiseksi,

- esittää asiaa koskevassa vuotuisessa kertomuksessa selvityksen sellaisten menetelmien, arviointiperusteiden ja järjestelmien kehittämisestä, joiden avulla terveyden suojelua koskevat vaatimukset voidaan sisällyttää yhteisön muihin politiikkoihin ja joiden avulla voidaan arvioida yhteisön politiikan terveysvaikutukset, sekä siitä, missä määrin vaatimukset on otettu huomioon,

- varmistaa, että terveyskysmykset otetaan huomioon ehdotusten kaikissa laatimisvaiheissa ja että ehdotukset, joihin sisältyy terveysvaatimuksia, määritetään selkeästi tällaisiksi ehdotuksiksi.

(1) EYVL N:o C 350, 30.12.1995, s. 2